钦定古今图书集成/理学汇编/文学典/第113卷 > 钱希言
## 钦定古今图书集成/理学汇编/文学典/第113卷 > 钱希言

按《列朝诗集》：希言字简栖，余之从高祖叔父也。少遇
家难，避地之吴门，博览好学，刻意为声诗。王百谷见
其诗，曰：“后来第一流也。”力为延誉，遂有声诸公间。薄
游浙东、荆南、豫章屠长卿、汤若士诸公皆称之。自以
为秦川贵公子，不屑持行，卷饰竿牍，追风望尘，仆仆
于贵人之门，而又不能无所干谒，稍不当意，矢口嫚
骂。甚或形之简牍，多所诋諆，人争苦而避之。以是游
道益困，卒以穷死。予为买地并先世数柩葬之于乌
目山。所著书曰《松枢十九山》，才情烂熳，近时韦布罕
见其比。又征古今剑事，撰《剑荚通记》，本朝辽事始末，
作《辽志》，摭采详博，卷帙甚富。盖棺之后，其书未削稿
者，盈箱溢帙，今皆散佚不存矣。惜哉！梁溪邹彦吉序
其集曰：“予初与简栖交，见其舌本木强，好抵掌人事
殊不了了，与人荒荒忽忽，人近彼远，人远彼近，都无
况味，酒不二升辄醉，其为酒也，不必莺花风月，细舞
清歌。因谓名下士多不克副。及读其所著书而与之
交，土木其身，而龙虎其文，憨转为惠，无味转为有味。
自百谷云亡，雅道沦”丧。简栖以一布衣居祠坛，忌之
者终不胜好之者之口，良有以也。彦吉与人斤斤少
可，独倾倒于简栖，描写颇得其实，余故详著之。